CELEX: C2007/247/63
Language: el
Date: 2007-10-20 00:00:00
Title: Υπόθεση T-326/07: Προσφυγή της 30ής Αυγούστου 2007 — Cheminova κ.λπ. κατά Επιτροπής

20.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/38
            
         Προσφυγή της 30ής Αυγούστου 2007 — Cheminova κ.λπ. κατά Επιτροπής
   (Υπόθεση T-326/07)
   (2007/C 247/63)
   Γλώσσα διαδικασίας: η αγγλική
   Διάδικοι
   
      Προσφεύγουσες: Cheminova A/S (Harboøre, Δανία), Cheminova Agro Italia Srl (Ρώμη, Ιταλία), Cheminova Bulgaria EOOD (Σόφια, Βουλγαρία), Agrodan SA (Μαδρίτη, Ισπανία) και Lodi SAS (Grand Fougeray, Γαλλία) (εκπρόσωποι: C. Mereu et K. Van Maldegem, avocats)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               Να ακυρώσει την απόφαση 2007/389/ΕΚ της Επιτροπής·
            
         
               —
            
            
               Να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1) προβλέπει ότι τα κράτη μέλη εγκρίνουν ένα φυτοπροστατευτικό προϊόν μόνον εάν οι δραστικές του ουσίες είναι καταχωρισμένες στο παράρτημα I και πληρούνται οι προϋποθέσεις που ορίζονται με το εν λόγω παράρτημα. Οι προσφεύγουσες ζητούν την ακύρωση της αποφάσεως 2007/389/ΕΚ της Επιτροπής, της 6ης Ιουνίου 2007, σχετικά με τη μη καταχώριση της ουσίας malathion στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν την εν λόγω ουσία (2).
   Προς στήριξη της προσφυγής τους, οι προσφεύγουσες προβάλλουν ότι η προσβαλλόμενη απόφαση είναι επιστημονικώς ελλιπής και πλημμελής καθόσον δεν λαμβάνει υπόψη της το σύνολο των επιστημονικών στοιχείων σχετικά με το malathion που διαβιβάστηκαν στην καθής. Κατά τις προσφεύγουσες, η απόφαση παραβαίνει επίσης τα άρθρα 4, παράγραφος 1, και 5, παράγραφος 1, της οδηγίας 91/414, καθώς και το άρθρο 95, παράγραφος 3, ΕΚ, διότι η καθής αρνήθηκε να προβεί σε συλλογική επεξεργασία των πλέον πρόσφατων στοιχείων.
   Οι προσφεύγουσες ισχυρίζονται επίσης ότι η προσβαλλόμενη απόφαση στηρίχθηκε σε επιστημονική έκθεση η οποία δεν είχε καταρτισθεί εντός της προθεσμίας που προβλέπει το άρθρο 8, παράγραφος 7, του κανονισμού (ΕΚ) 451/2000.
   Επιπλέον, οι προσφεύγουσες προβάλλουν, μεταξύ άλλων, παραβίαση των αρχών της αναλογικότητας, της απαγορεύσεως των διακρίσεων, της επικουρικότητας και της χρηστής διοικήσεως, καθώς και της υποχρεώσεως αιτιολογήσεως και του δικαιώματός τους ακροάσεως.
   Τέλος, οι προσφεύγουσες ισχυρίζονται ότι δεν είναι σε θέση να ασκήσουν τα δικαιώματά τους πνευματικής ιδιοκτησίας σύμφωνα με το άρθρο 13 της οδηγίας 91/414, όσον αφορά τα στοιχεία που διαβιβάστηκαν στην καθής.
   
      (1)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ 1991, L 230, σ. 1).
   
      (2)  ΕΕ 2007, L 146, σ. 19.